Heti üzenet 2018 október 29

Győzelemben élni

Róm 8:28-39.”Egészen biztosak vagyunk benne, hogy minden összedolgozik azoknak a javára, akik Istent szeretik, és akiket ő a saját terve szerint elhívott.

 Hiszen ezeket az embereket Isten már a világ teremtése előtt ismerte. Sőt, külön is választotta őket, hogy a Fiához hasonlóvá váljanak. Igen, azt akarta, hogy Fia legyen az elsőszülött a sok testvér között Isten nagy családjában.

 Azt tervezte, hogy ezek az emberek a Fiához hasonlítsanak. Ezeket előre különválasztotta a maga számára, azután el is hívta őket, majd elfogadhatóvá tette, és dicsőséget is adott nekik.

 Mi következik mindebből? Mivel Isten velünk van, ki lehet ellenünk?

 Hiszen még a saját Fiát sem kímélte meg, hanem odaadta értünk, mindnyájunkért! Hogyne adna akkor minden egyebet is a Fiával együtt nekünk?!

 Ki vádolhatja azokat az embereket, akiket Isten kiválasztott? Senki! Isten felmentette őket minden vád alól!

 Akkor ki ítélhetné el őket? Talán a Krisztus Jézus? Hiszen ő nemcsak meghalt, de fel is támadt értünk! Most pedig az Atya jobb oldalán ül, és képvisel bennünket az Atya-Isten előtt!

 Mi választhat el bennünket Krisztus szeretetétől? Elnyomás, szenvedés, nyomor, nehézségek, üldözés, éhínség, ruhátlanság, életveszély, vagy akár, ha meg is ölnek bennünket? Nem, egyik sem!

 De hiszen az Írás is ezt mondja: „Érted gyilkolnak bennünket állandóan, és olyannak tekintenek, mint a levágni való juhokat.” Zsolt 44:23

 **Ennek ellenére, minden ilyen nehéz helyzetben mi vagyunk a győztesek! Sőt, még annál is többek, ő általa, aki szeretett bennünket.**

 Mert Isten szeretetétől semmi, de semmi nem tud minket elválasztani — ebben egészen biztos vagyok! Sem halál, sem élet, sem angyalok, sem az uralkodó szellemek, sem ami most van, vagy ami ezután következik, sem azok, akiknek hatalmuk van,

 sem semmi, ami a magasságban, vagy a mélységben van, sem semmiféle más teremtmény nem választhat el bennünket Isten irántunk való szeretetétől, amely Urunkban, Jézus Krisztusban mutatkozott meg.”/Egyszerű fordítás/

Mivel Krisztus bevégezte, amit az Atya rábízott - megmentett bennünket – megváltott a bűneinkből és annak büntetéséből, újjá szült bennünket az Atya Isten dicsőségére - ezért Isten megkoronázta ŐT és minden hatalmat Neki, a Názáreti Jézus Krisztusnak adott mennyen és földön, sőt a föld alatt is. Győzött, legyőzve a halált az engedelmessége által!

Így az Ő áldozata által megnyertünk mindent, győztesekké tett bennünket a bűn, a halál, a sátán fölött!

Akár jól van dolgunk, akár sanyarú a sorsunk, akkor is győztesek vagyunk! Akár milyenek a körülmények, akár milyen szenvedés a részünk, győztesek vagyunk! Ha átkoznak, vagy nyomorítanak bennünket - Krisztusban hívő, engedelmességben járó szenteket – akkor is győztesek vagyunk!

**Mrk 9:23 Jézus így szólt hozzá: „Azt mondod: »Ha tudsz valamit tenni …« Minden lehetséges annak, aki hisz.”**

Mivel Krisztus győzött és mindenek felett uralkodik és mivel a megígért és kitöltött Szent Szelleme által mi is részesei vagyunk a mennyei erőnek ezért mondja: **Mrk 16:15 -18.Ezután így szólt hozzájuk: „Menjetek el a föld minden részére! Hirdessétek az örömhírt minden embernek!**

 **Aki hisz és bemerítkezik, az mind megszabadul. Aki azonban nem hisz, arra ítélet vár.**

 **Ezek a jelek kísérik azokat, akik hisznek: Gonosz szellemeket űznek ki a nevemben. Új nyelveken szólnak.**

 **Ha kígyókat vesznek fel kezükkel, és ha halálos mérget isznak, nem árt meg nekik. Betegekre teszik rá a kezüket, és azok meggyógyulnak.”**/Egyszerű fordítás/

Hit és engedelmesség/Krisztusnak, az Ő igéjének, az Ö Szent Szellemének/ = GYŐZELEM

**1Kor 15:55 -58„Halál, hová lett a győzelmed? Halál, hová lett a fegyvered?” Hós 13:14**

 **Ugyanis a halál fegyvere a bűn, a bűn erejét pedig a Törvény adja.**

 **De hálát adunk Istennek, hogy Urunk, Jézus Krisztus által győztesekké tesz** /tett/ **bennünket!**

 **Mivel ez így van, kedves testvéreim, legyetek szilárdak, hogy senki ne tudjon kimozdítani benneteket a helyetekről! Mindig teljes erővel és odaadással végezzétek az Úr munkáját! Hiszen jól tudjátok, hogy ez a munka nem céltalan és eredménytelen.**

Ámen!

Katona Csaba

Pásztó, 2018. 10. 19.